Agenția Standard & Poor's a anunțat vineri seara ca menține ratingul BBB- al României cu perspectivă „stabilă”, comunicată inițial la 1 martie dar amânată la cererea Ministerului Finanțelor Publice.





"România continuă să sufere din cauza corupției, deși Direcția Națională Anticorupție a făcut progrese treptate în ultimii ani. Acestea fiind spuse, reformele juridice controversate pentru a diminua acuzațiile de corupție și intervenția politică în instituțiile independente riscă să slăbească statul de drept și să diminueze masurile de control și echilibru" arată S&P în declarația de presă , făcând de asemenea referire la potențialele riscuri generate de pachetul de politici adoptat recent prin ordonanța de urgență 114.





"În ultimii trei ani, mediul de afaceri al României s-a deteriorat, după cum indică studiul " Ușurința de a face afaceri" al Băncii Mondiale și, în special, Clasamentul Competitivității Globale al Forumului Economic Mondial, în care România a scăzut cu aproximativ 15 locuri începând din 2015. Observăm o tendință aparentă de emigrare a forței de muncă tinere , educate, legate de nemulțumirea față de tendințele actuale ale instituțiilor, precum și de percepția perspectivelor sumbre de îmbunătățire a condițiilor generale de trai . Pentru autoritățile române va fi o adevărată luptă să facă față acestei situații și să asigure o traiectorie de creștere mai robustă, precum și să gestioneze în mod durabil dinamica unei populații în îmbătrânire rapidă, cu excepția cazului în care acționează pentru a recâștiga diaspora considerabilă și a contracara exodul de creiere" se mai arată în document.









